J. Michael Straczynski

Joseph Michael Straczynski (sündinud 17. juulil 1954) on USA kirjanik ja teleprodutsent.
Straczynski on stsenaristina kirjutanud nii teleseriaale, romaane, lühijutte, koomikseid kui ka kuuldemänge. Ta on ühtlasi stsenaariumikirjutamise õpiku autor, on kirjutanud näitendeid ja olnud ajakirjanik.
Tema tuntuim töö on telesari "Babylon 5" koos lühikeseks jäänud jätkuga "Crusade". Straczynski kirjutas ise enamiku "Babylon 5" osade stsenaariume, sealhulgas 59 järjest eetrisse lastud osa, mis hõlmasid kogu seriaali kolmanda ja neljanda hooaja.
Straczynski on kuulus selle poolest, et tavatseb suhelda oma loomingu fännidega internetis. Juba 1985. aastast peale osales ta vestlustes, mis peeti uudisegruppides ning GEnie, Compuserve ja America Online teenuste kaudu.
Hariduse sai Straczynski California osariigi San Diego ülikoolis (SDSU). Ta omandas bakalaureusekraadi psühholoogia ja sotsioloogia alal. Üliõpilasena kirjutas ta usinalt üliõpilaste ajalehes. Mõnikord oli ajaleht sedavõrd tema artikleid täis, et väljaannet kutsuti naljatamisi Daily Joeks.
2000. aastatel elab Straczynski Los Angelese piirkonnas koos abikaasa Kathryn M. Drennaniga, kes on samuti kirjanik.
Autorina kasutab Straczynski nimekuju J. Michael Straczynski, ent tavaelus kasutab enamasti eesnime "Joe". Internetis viidatakse talle sageli lühendiga "JMS".
Noorpõlv.
Straczynski on pärit New Jersey osariigi Patersoni linnast.
Tema stsenaariumikirjutamise õpiku ümbrisel avaldatud elulooliste andmete kohaselt lavastati Straczynski esimene näidend, kui noormees oli 17-aastane. Tema esimene telekomöödia lavastati, kui Straczynski oli 21-aastane, ja tema esimene filmistsenaarium osteti, kui autor oli 24-aastane.
28-aastaselt oli tal ette näidata juba nii seriaali- kui ka filmistsenaariume, raadiosaadete stsenaariume, tosina jagu näidendeid ning üle 150 artikli ajalehtedes ja ajakirjades. Ta juhtis raadios üht jutusaadet, samuti on USA California osariigis ja mujal pidanud erialaseid loenguid ja seminare.
Telesaadete ja -sarjade stsenaariumid.
Straczynski on telesaadete ja -sarjade stsenaariume kirjutanud alates 1983. aastast. Ta alustas multifilmide stsenaristina ja lõpetas koosseisulise televisioonitöö peaprodutsendina.
Tema kuulsaim teos on kosmoseseriaal "Babylon 5", mis on saanud mitmeid ulmeauhindu. Ehkki tegemist on Star Treki kõrval ühe tuntuma omataolisega, on hiljem kõik katsed teha sellele järge eri põhjustel luhtunud.
Straczynski lõi ka seriaali "Jeremiah", mis rajaneb samanimelisel prantsuse koomiksilool. Ta ise kirjutas 39 osast 19.
Straczynski on kirjutanud stsenaariume sellistele teleseriaalidele nagu "He-Man and the Masters of the Universe", "The New Twilight Zone", "The Real Ghostbusters", "Jake and the Fatman", "Captain Power and the Soldiers of the Future" ja "Mõrv sai teoks" ("Murder, She Wrote").
Romaanid ja lühijutud.
Straczynski on kirjutanud kolm õudusromaani: "Demon Night", "Othersyde" ja "Tribulations" ning paarkümmend lühijuttu, millest enamik on koondatud kahte kogumikku: "Tales from the New Twilight Zone" ja "Straczynski Unplugged".
Ta kirjutas ka üheksa "Babylon 5" maailma puudutava romaani kondikava, mida teoste autorid jälgisid kirjutamisel, et säiliks sündmustiku järjepidevus. Straczynski ise on kirjutanud neli "Babylon 5" ainelist lühijuttu, mis on ilmunud ajakirjades.
Koomiksid.
Straczynski on tuntud koomiksifänn ning 1980. aastail proovis ka ta ise mõne kirjutamisega kätt. Televisioonitöö kõrvalt koomiksitele aega ei jagunud, kuid alates 1999. aastast on ta kirjutanud koomikseid näiteks firmadele Top Cow ja Marvel Comics, viimasele selliseid lugusid nagu "Ämblikmees" ("The Amazing Spider-Man") ja "Fantastiline nelik" ("The Fantastic Four").